| *Píloro* |
| --- |
|  |
| Interior do estómago (o píloro indicado na esquerda) |
|
|
| Latín | *Pylorus* |
|
|
| Sistema | sistema dixestivo |
|
|
|
|
|
|
|

O **píloro** ou **parte pilórica**, e a porción do estómago que conecta co duodeno. O píloro considérase dividido en dúas partes: *antro pilórico* (que se abre ao corpo do estómago) e *canle pilórica* (que se abre ao duodeno). A canle pilórica acaba no *orificio pilórico*, que marca a unión entre o estómago e o duodeno. O orificio está rodeado por un esfínter, unha banda muscular, chamada *esfínter pilórico*.

A palabra píloro vén do grego πυλωρός, pylorós, a través do latín pylorus. En grego a palabra significa 'porteiro', relacionado con 'porta, cancela' (pyle) e está lingüisticamente relacionada coa palabra pilono.

Estrutura
---------

**Diagrama de cancer.gov:**\* 1. Corpo do estómago  
\* 2. Fondo (fundus)  
\* 3. Parede anterior  
\* 4. Curvatura maior  
\* 5. Curvatura menor  
\* 6. Cardia  
\* 9. Esfínter pilórico  
\* 10. Antro pilórico  
\* 11. Canle pilórica  
\* 12. Incisura angular  
\* 13. Canle gástrica  
\* 14. Rugas. 
O píloro é a parte máis distal do estómago que conecta co duodeno. Está dividido en dúas partes: *antro*, que conecta co corpo do estómago, e *canle pilórica*, que conecta co duodeno.

### Antro

O *antro pilórico* é a porción inicial do píloro. Está preto da parte final do estómago, proximal ao esfinter pilórico, que separa o estómago do duodeno. Pode quedar temporalmente incomunicado de forma parcial ou total co resto do estómago durante a dixestión debido á contracción peristáltica do esfínter prepilórico; está ás veces delimitado por unha lixeira amosega que o separa da canle pilórica .

### Canle

A *canle pilórica* é a canle que conduce á abertura entre o estómago e o duodeno. O grosor das súas paredes é duns 3 milímetros en bebés de menos de 30 días, e de ata 8 mm en adultos.

### Esfínter

O *esfínter (ou válvula) pilórico* é un forte anel de músculo liso situado ao final da canle pilórica que deixa pasar a comida do estómago ao duodeno cando está relaxado. Controla o fluxo do contido gástrico ao duodeno. Recibe innervación do sistema nervioso simpático desde o ganglio celíaco.

### Histoloxía

Sección transversal microscópica do píloro.
Visto ao microscopio, o píloro contén numerosas glándulas, como os foveolas gástricas, que constitúen a metade da profundidade da mucosa pilórica. Constan de dous ou tres curtos tubos de fondo pechado que se abren nun conduto común. Os tubos son ondulados e son da metade da lonxitude do conduto. O conduto está tapizado de células columnares, que se continúan co epitelio que tapiza a superficie da membran muscosa estomacal. Os tubos son máis curtos e con máis células cúbicas, que son finamente granulares. As glándulas conteñen células mucosas e células G que segregan gastrina.

O píloro tamén contén células parietais dispersas e células neuroendócrinas. Entre estas células de función endócrina están as células D, que liberan somatostatina, responsable de cortar a secreción de ácidos. (Hai unha segundo poboación sensible a hormonas preto do fondo ou fundus.)
No píloro localízanse células musculares lisas de contracción involuntaria.

Función
-------

O píloro é un compoñente do sistema gastrointestinal. Os alimentos procedentes do estómago, parcialmente dixeridos e transformados en quimo, pasan polo píloro ao duodeno. O píloro, por medio do esfínter pilórico, regula a entrada de comida no duodeno.

Importancia clínica
-------------------

En condicións como o cancro de estómago, os tumores poden bloquear parcialmente a canle pilórica. Pode implantarse cirurxicamente un tubo especial para conectar o estómago co duodeno para así facilitar o paso da comida dun ao outro. A operación cirúrxica para colocar o tubo denomínase gastroduodenostomía.

### Estenose

Fálase de estenose pilórica cando o píloro é estreito. Isto débese a unha hipertrofia conxénita do esfínter pilórico. O lume do píloro é máis estreito e pode pasar menos comida a través del. Este problema detéctase a miúdo nas primeiras semanas de vida. Cando está presente, o neonato pode vomitar despois de comer, pero despois de vomitar segue famento. A estenose pilórica pode tratarse coa inserción dun stent, ou polo corte cirúrxico do esfínter pilórico (piloromiotomía).

### Outros

* Tumores pilóricos
	+ Adenoma de glándula pilórica

Galería
-------

* Partes do estómagoPartes do estómago
* Disección mostrando o estómago e o píloro dun cadáver. O antro do píloro móstrase en verde.Disección mostrando o estómago e o píloro dun cadáver. O antro do píloro móstrase en verde.

Notas
-----

1. ↑  Harper, Douglas. "Pylorus". *Etymology Online*. Consultado o 27 de marzo de 2014.
2. ↑  Drake, Richard L.; Vogl, Wayne; Tibbitts, Adam W.M. Mitchell; illustrations by Richard; Richardson, Paul (2005). *Gray's anatomy for students*. Philadelphia: Elsevier/Churchill Livingstone. p. 272. ISBN 978-0-8089-2306-0.
3. ↑  University of Illinois Medical Center:Health Library Arquivado 2012-04-26 en Wayback Machine.
4. ↑  Rohrschneider, WK; Mittnacht, H; Darge, K; Tröger, J (xuño de 1998). "Pyloric muscle in asymptomatic infants: sonographic evaluation and discrimination from idiopathic hypertrophic pyloric stenosis.". *Pediatric Radiology* **28** (6): 429–34. PMID 9634457. doi:10.1007/s002470050377.
5. ↑  Lin, Hsien-Ping; Lin, Yu-Chiang; Kuo, Chen-Yun (2015). "Adult idiopathic hypertrophic pyloric stenosis". *Journal of the Formosan Medical Association* **114** (7): 659–662. ISSN 0929-6646. PMID 26154756. doi:10.1016/j.jfma.2012.07.001.
6. ↑  Snell, Richard S. (2008). *Clinical Anatomy by Regions*. Lippincott Williams & Wilkins. p. 220. ISBN 978-0781764049.
7. ↑  Cardiac, fundus and pyloric regions of the stomach, Pyloric region. dispoñible en:  (consultado o 16 de abril de 2017)
8. ↑  Deakin, Barbara Young; et al. (2006). *Wheater's functional histology : a text and colour atlas* (5ª ed.). Churchill Livingstone/Elsevier. p. 273. ISBN 978-0-443-068-508.
9. ↑  Clayden, Tom Lissauer, Graham (2007). *Illustrated textbook of paediatrics* (3ª ed.). Edinburgo; Nova York: Mosby/Elsevier. pp. 207–208. ISBN 9780723433972.
10. ↑  Chen, ZM; Scudiere, JR; Abraham, SC; Montgomery, E (2009). "Pyloric gland adenoma: an entity distinct from gastric foveolar type adenoma.". *Am J Surg Pathol* **33** (2): 186–193. PMID 18830123. doi:10.1097/PAS.0b013e31817d7ff4.

Véxase tamén
------------

### Outros artigos

* Tracto gastrointestinal
* Estómago
* Duodeno
* Dixestión

### Ligazóns externas

* "Pylorus", Stedman's Online Medical Dictionary en Lippincott Williams and Wilkins
* Foto de Anatomía:37:06-0105 no SUNY Downstate Medical Center - "Cavidade abdominal: o estómago"
* Foto de Anatomía:38:07-0102 no SUNY Downstate Medical Center - "Estómago, bazo e fígado: o píloro"

|  |  |
| --- | --- |
| Control de autoridades | 
* Wd: Q290248
* BNCF: 39259
* BNF: 12004332v
* EBID: ID
* GND: 4115674-2
* JSTOR: pylorus
* LCCN: sh85109287
* MAG: 2778012502
* Treccani: piloro

 |

|  |  |
| --- | --- |
| Identificadores | 
* FMA: 14581
* MeSH: D011708
* MeSH: A03.556.875.875.799
* TA: A05.5.01.017
* Uberon: 0001166
* UMLS: C0227238

 |